NARIADENIE KOMISIE (EÚ) 2022/1435

z 26. augusta 2022,

ktorým sa menia prílohy II a IV k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí uhličitanu vápenatého, oxidu uhličitého, cyprodinilu a hydrogenuhličitanu draselného v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 5 ods. 1 a článok 14 ods. 1 písm. a),

keďže:

(1) Maximálne hladiny rezíduí (ďalej len „MRL“) cyprodinilu boli stanovené v prílohe II k nariadeniu (ES) č. 396/2005. Uhličitan vápenatý, oxid uhličitý a hydrogenuhličitan draselný sú zahrnuté v prílohe IV k nariadeniu (ES) č. 396/2005.

(2) Komisia Codex Alimentarius prijala 14. decembra 2021 novú maximálnu hladinu rezíduí podľa kódexu (CXL) pre cyprodinil v sóji fazuľovej (2).

(3) V článku 5 ods. 3 nariadenia Európskeho parlamentu a Rady (ES) č. 178/2002 (3) sa uvádza, že ak existujú medzinárodné normy alebo ak sa očakáva ich dokončenie, majú sa brať do úvahy pri vypracúvaní alebo úprave potravinového práva, s výnimkou týchto prípadov: ak by také normy alebo ich príslušné časti neboli účinnými alebo vhodnými prostriedkami na splnenie legitímnych cieľov potravinového práva, alebo ak existuje vedecké zdôvodnenie, alebo ak by mali za následok inú úroveň ochrany, ako je úroveň stanovená za vhodnú v Únii. Okrem toho má Únia v súlade s článkom 13 písm. e) uvedeného nariadenia podporovať konzistentnosť medzi medzinárodnými technickými normami a potravinovým právom a pritom zabezpečiť, aby sa neznížila vysoká úroveň ochrany, ktorá sa prijala v Únii.

(4) Európsky úrad pre bezpečnosť potravín (ďalej len „úrad“) posúdil CXL navrhnutú pre cyprodinil v sóji fazuľovej a dospel k záveru, že je pre spotrebiteľov v Únii (4) bezpečná, pričom Únia nepredložila žiadne výhrady (5) , (6) týkajúce sa tejto navrhovanej CXL kódexovému výboru pre rezíduá pesticídov.

(5) Preto je vhodné zahrnúť túto CXL do nariadenia (ES) č. 396/2005 ako MRL.

(6) Uhličitan vápenatý, oxid uhličitý a hydrogenuhličitan draselný boli dočasne zaradené do prílohy IV k nariadeniu (ES) č. 396/2005, kým sa neukončí ich hodnotenie buď podľa smernice Rady 91/414/EHS (7), alebo podľa nariadenia Európskeho parlamentu a Rady (ES) č. 1107/2009 (8), a kým sa nepreskúmajú podľa článku 12 nariadenia (EÚ) č. 396/2005. V súvislosti so žiadosťami o obnovenie schválenia týchto látok podľa nariadenia (ES) č. 1107/2009 vydal úrad závery z partnerského preskúmania posúdenia rizika pesticídov, pokiaľ ide o uhličitan vápenatý (9), oxid uhličitý (10) a hydrogenuhličitan draselný (11). Na základe uvedených záverov úradu sa v prípade uhličitanu vápenatého, oxidu uhličitého a hydrogenuhličitanu draselného nevyžadujú MRL. Je preto vhodné ponechať uvedené látky v prílohe IV k nariadeniu (ES) č. 396/2005 (12).

(7) Na základe vedeckých správ a záverov úradu a s ohľadom na faktory týkajúce sa zvažovanej skutočnosti spĺňajú primerané úpravy MRL požiadavky článku 14 ods. 2 nariadenia (ES) č. 396/2005.

(8) Nariadenie (ES) č. 396/2005 by sa preto malo zodpovedajúcim spôsobom zmeniť.

(9) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Prílohy II a IV k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 26. augusta 2022 Za Komisiu predsedníčka Ursula VON DER LEYEN

(1) Ú. v. EÚ L 70, 16.3.2005, s. 1.

(2) Správa zo 44. zasadania Komisie Codex Alimentarius (REP21/CAC) https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-44%252FFINAL%252520REPORT%252FRep21_CACe.pdf.

(3) Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).

(4) Scientific support for preparing an EU position for the 52nd Session of the Codex Committee on Pesticide Residues (CCPR) [Vedecká podpora pri príprave pozície EÚ na 52. zasadnutie kódexového výboru pre rezíduá pesticídov (CCPR)]. Vestník EFSA (EFSA Journal) (2021) 19(8):6766.

(5) Pripomienky Európskej únie ku kódexu CX/PR 21/52/5(REV): https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FCRDs%252Fpr52_CRD22x.pdf.

(6) Správa z 52. zasadnutia kódexového výboru pre rezíduá pesticídov REP21/PR: https://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-52%252FREPORT%252FFINAL%2BREPORT%252FREP21_PR52e.pdf.

(7) Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

(8) Nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (Ú. v. EÚ L 309, 24.11.2009, s. 1).

(9) EFSA (Európsky úrad pre bezpečnosť potravín), 2021. Conclusion on the peer review of the pesticide risk assessment of the active substance calcium carbonate (Záver z partnerského preskúmania účinnej látky uhličitan vápenatý z hľadiska posúdenia rizika pesticídov). Vestník EFSA (EFSA Journal) (2021) 19(4):6500.

(10) EFSA (Európsky úrad pre bezpečnosť potravín), 2021. Conclusions on the peer review of the pesticide risk assessment of the active substance carbon dioxide (Záver z partnerského preskúmania účinnej látky oxid uhličitý z hľadiska posúdenia rizika pesticídov). Vestník EFSA (EFSA Journal) (2021) 19(6):6605.

(11) EFSA (Európsky úrad pre bezpečnosť potravín), 2021. Conclusion on the peer review of the pesticide risk assessment of the active substance potassium hydrogen carbonate (Záver z partnerského preskúmania účinnej látky hydrogenuhličitan draselný z hľadiska posúdenia rizika pesticídov). Vestník EFSA (EFSA Journal) (2021) 19(5):6593.

(12) EFSA (Európsky úrad pre bezpečnosť potravín), 2022. Statement on pesticide active substances that do not require a review of the existing maximum residue levels under Article 12 of Regulation (EC) No 396/2005 [Vyhlásenie o účinných látkach v pesticídoch, ktoré si nevyžadujú preskúmanie existujúcich maximálnych hladín rezíduí podľa článku 12 nariadenia (ES) č. 396/2005]. Vestník EFSA (EFSA Journal) (2022) 20(01):7061.